Hellenic Sepsis Study Group

Συνέδριο Μαραθώνας
2022-09-17 - 2022-09-18 | Μαραθών, Μαραθών
Διημερίδα της Ελληνικής Ομάδας Μελέτης της Σήψης
ΣΗΨΗ ΚΑΙ ΙΑΤΡΙΚΗ ΤΗΣ ΑΚΡΙΒΕΙΑΣ
Η ΗΓΕΤΙΔΑ ΘΕΣΗ ΤΗΣ ΕΛΛΑΔΑΣ
Αγαπητοί Συνάδελφοι,
Η πανδημία από τον νέο κορωνοϊό SARS-CoV-2 (νόσος COVID-19) αποτέλεσε το εφαλτήριο για την ανάδειξη της Ελληνικής Ομάδας Μελέτης της Σήψης σε πρωταγωνιστή των διεθνών θεραπευτικών εξελίξεων στην αντιμετώπιση των ασθενών με σοβαρές λοιμώξεις. Την 16η Δεκεμβρίου 2021, ο Ευρωπαϊκός Οργανισμός Φαρμάκων αδειοδότησε τη χρήση του φαρμάκου anakinra για τη θεραπεία των ενηλίκων με COVID-19 πνευμονία και κίνδυνο για εξέλιξη σε σοβαρή αναπνευστική ανεπάρκεια όπως αυτός τεκμηριώνεται από τιμές του βιοδείκτη suPAR 6ng/ml ή μεγαλύτερες. Η αδειοδότηση στηρίζεται στα αποτελέσματα των μελετών φάσεων ΙΙ και ΙΙΙ SAVE και SAVE-MORE. Η επιτυχία γίνεται ακόμα μεγαλύτερη αν αναλογιστούμε ότι αυτή είναι η πρώτη ένδειξη στα πλαίσια της ιατρικής ακριβείας που δίνει ως τώρα ένας μεγάλος διεθνής ρυθμιστικός οργανισμός για λοιμώξεις.
Η επιτυχία αυτή υποδεικνύει το δρόμο που πρέπει να ακολουθηθεί από την Ομάδα μας: να είναι η παγκόσμια ηγέτιδα στην αντιμετώπιση της σήψης με την εφαρμογή της ιατρικής ακριβείας. Για τον σκοπό αυτό, η διημερίδα που οργανώνεται δεν αποσκοπεί μόνο στην επιστημονική ενημέρωση για τις τρέχουσες επιστημονικές εξελίξεις. Στόχος μας είναι να διδαχθούμε όλοι, ιατροί, νοσηλευτές, βιολόγοι και φαρμακοποιοί πώς ενωμένοι και χρησιμοποιώντας τις αρχές που μας έφθασαν στην επιτυχία θα κάνουμε το όραμά μας πραγματικότητα: την ίαση από τη σήψη και τη βελτίωση της ποιότητας ζωής των ασθενών μας.
Οι συντονιστές,
Χ. Γώγος
Ε. Ι. Γιαμαρέλλος-Μπουρμπούλης
To πρόγραμμα της διημερίδας

Κατεβάστε το πρόγραμμα σε pdf

Kalavrita Conference
2019-06-01 - 2019-06-02 | Kalavryta, Kalavryta, Kalavryta, Greece
Διημερίδα της Ελληνικής Ομάδας Μελέτης της Σήψης
Αγαπητοί Συνάδελφοι,
Η Ελληνική Ομάδα Μελέτης της Σήψης εργάζεται υπό την αιγίδα της Ελληνικής Εταιρείας Χημειοθεραπείας και του Ελληνικού Ινστιτούτου Μελέτης της Σήψης με τη συμμετοχή Παθολογικών Κλινικών, Χειρουργικών Κλινικών και Μονάδων Εντατικής Θεραπείας από την Ελλάδα και από την Κύπρο. Στο εκπαιδευτικό και στο ερευνητικό έργο της Ομάδας μας περιλαμβάνονται α) η πανελλήνια κυκλοφορία τεσσάρων Ενημερωτικών Δελτίων για τη Σήψη τον Οκτώβριο 2008, τον Απρίλιο 2011, το Μάρτιο 2014 και τον Ιούνιο 2017, β) η διοργάνωση εννέα εκπαιδευτικών διημερίδων στην Ελλάδα, γ) η διοργάνωση του πανευρωπαϊκού συνεδρίου βακτηριαιμιών στην Αθήνα το Μάιο 2010, στη Λεμεσό το Νοέμβριο 2012 και στη Βραβρώνα τον Ιούνιο 2015, δ) 42 δημοσιεύσεις σε διεθνή ιατρικά περιοδικά υψηλού δείκτη απήχησης, και ε) η δημοσίευση πρακτικών της διημερίδας «Σήψη 2018» για την προσωποποιημένη θέση των αντιμικροβιακών στον βαρέως πάσχοντα. Παράλληλα, η Ελληνική Ομάδα Μελέτης της Σήψης είναι ιδρυτικό μέλος του παγκόσμιου οργανισμού Global Sepsis Alliance.

Από το 2014, η Ελληνική Ομάδα Μελέτης της Σήψης σε συνεργασία με το Ελληνικό Ινστιτούτο Μελέτης της Σήψης έχουν σχεδιάσει και εκτελέσει σημαντικές προοπτικές κλινικές μελέτες εκ των οποίων τρεις είναι μελέτες αξιολόγησης βιοδεικτών (INTELLIGENCE, PROMPT, SPECIFY) και πέντε είναι παρεμβατικές τυχαιοποιημένες κλινικές μελέτες για την αξιολόγηση θεραπευτικών στρατηγικών (AIDA, INCLASS, PROGRESS, PROVIDE, SUPERIOR). Σκοπός της φετινής διημερίδας είναι να παρουσιάσει τα αποτελέσματα των μελετών αυτών ενώ παράλληλα να επικοινωνήσει στο πανελλήνιο ιατρικό κοινό τη διεξαγωγή των επόμενων κλινικών μελετών ζητώντας από τους συμμετέχοντες, ανεξάρτητα αν έχουν συμμετάσχει στις μελέτες που έχουν ήδη ολοκληρωθεί ή όχι, την ενεργό συμμετοχή τους στο σχεδιασμό και στην εκτέλεσή τους. Για το σκοπό αυτό η φετινή διημερίδα περιλαμβάνει στρογγυλές τράπεζες στις οποίες το Προεδρείο καλείται μαζί με τους προσκεκλημένους ειδικούς να συμμετέχουν σε μία ενεργό συζήτηση η οποία θα βοηθήσει στον καλύτερο σχεδιασμό και διεξαγωγή των μελετών.
Οι συντονιστές,
Χ. Γώγος
Ε. Ι. Γιαμαρέλλος-Μπουρμπούλης
To πρόγραμμα της διημερίδας
